Det er næsten en menneskealder siden, i hvert fald for 28-årige Østergaard, at barndomsbyen blev forladt. Siden har hun være fast inventar på medaljeskamlen i dansk håndbold - tre gange DM-guld, tre sølv og tre bronze.

Så er man altså ved at have smidt de værste nerver, medgiver Trine Østergaard.

FAKTA Trine Østergaard 17. oktober 1991 (28 år)

Højrefløj

Har spillet 111 A-landskampe og scoret 189 mål

I gang med sin syvende slutrunde for Danmark

Nuværende klub: Odense Håndbold

Tidligere klubber: FC Midtjylland

- Jeg er overhovedet ikke nervøs, når jeg går på banen i ligaen længere. Tværtimod. Jeg er næsten for rolig nogle gange, griner hun.

På landsholdet står fløjspilleren midt i sin syvende slutrunde, og hun er blandt dem, landstræner Klavs Bruun Jørgensen fremhæver, når man taler personlig udvikling.

- Trine var måske en lille lukket mus til at starte med, men hun er jo et helt andet sted nu og er meget mere udfarende og også reagerende engang i mellem, sagde landstræneren under holdets træningslejr på Okinawa.

I Kumamoto sidder Trine Østergaard og nikker.

- Udenfor banen har jeg rykket mig rigtig meget på landsholdet, men jeg er stadigvæk den person, som jeg altid har været - også helt tilbage til dengang jeg spillede i Galten, siger hun.

- Det var måske bare ikke ligeså tydeligt, fordi min rolle på landsholdet er anderledes nu, end den var i starten. Jeg er blevet mere tryg i det hele.

Stort skridt ud af comfortzonen

Trine Østergaard vinker ikke afvisende, hvis man kalder hende en tryghedsnarkoman.

- Ja, det er jeg nok, men mest i forhold til det miljø, jeg er i. Jeg vil være sikker på, at det er noget, jeg kender 100 procent og ved, hvordan tingene foregår.

Jeg er der aldersmæssigt, at hvis jeg skal prøve noget i udlandet, så er det ved at være oppe over. Trine Østergaard, landsholdsspiller

Derfor var skiftet til Fyn efter næsten ti år i den midtjyske muld også nervepirrende. Som en rejse fra Danmark til Japan over både tidszoner og kontinenter.

- Jeg havde nærmest ikke været i Odense før. Så bare at skulle skifte til en anden by i Danmark var lidt voldsomt, siger Trine Østergaard.

Men der var brug for luftforandring. Et stort, måske ikke geografisk, men menneskeligt skridt ud af den comfortzone, som ellers altid havde hegnet landsholdsspilleren ind.

- Jeg havde brug for nye udfordringer og en ny hverdag. At jeg ikke var i den samme hal hver eneste dag. Det var en stor beslutning, men nu føler jeg også, at jeg er kommet videre og er landet i det, siger Trine Østergaard.

- Jeg føler mig klar, hvis jeg skulle prøve noget andet og tage et endnu større skridt.